פרסום ראשון. יוסף עבדלגאני, התקווה האולימפית הגדולה של ישראל בענף האגרוף, ספג היום (ש') נוקאאוט מוחץ ולאו דווקא בזירה עצמה. עבדלגאני אמור היה לפתוח הבוקר את השתתפותו באליפות אירופה הנערכת בטורקיה, אך לאחר בדיקה של רופא מקומי נפסל והודח, כשהסיבה הרשמית לכך היתה בעיות בעיניים.

יחסי ישראל-טורקיה עלו על שרטון מאז אירועי משט המרמרה, אך ישראלים ממשיכים לבקר במדינה ואף להתחרות בה כפי שעשתה נבחרת הג'ודו בכחול-לבן, לפני כחודשיים באליפות אירופה.

עבדלגאני, המתחרה במשקל של מעל 91 ק"ג ושייך למועדון 'כפפות הזהב' בעכו, הוגרל בסיבוב הראשון נגד אישטבן ברנאטה ההונגרי. קרב זה כבר לא יתקיים, לאחר שהישראלי נפסל וההונגרי זכה בניצחון טכני.

דקות ספורות לפני תחילת הקרב, עבר הרופא הטורקי בין המתמודדים ובדק אותם. עבדלגאני, שעבר אמש בהצלחה בדיקות מקיפות של איגוד האגרוף האירופי, במסגרתן אובחנה ראייתו כתקינה, נמצא לא כשיר ע"י הרופא וזאת על אף שהחזיק במסמכים המוכיחים אחרת.

אין זו פעם ראשונה שעבדלגאני, זוכה מדליית הארד באליפות אירופה האחרונה, נפסל בתחרות בטורקיה. סיפור דומה התרחש לפני כשנתיים, אז נפסלה השתתפותו בגלל לחץ דם גבוה כאשר היה אמור להתמודד נגד יריב מאיראן. אגב, שנה קודם לכן ובמעמד דומה, אותו איראני סירב לעלות לקרב מול עבדלגאני והאחרון זכה בניצחון טכני.





עבדלג'אני מקבל תעודת הוקרה לאחר שזכה בארד במוסקבה (אורן אהרוני)

יש לציין כי רק לפני שלושה חודשים המתאגרף הישראלי השתתף בטורניר באוקראינה,

שם נבדק לא פחות משלוש פעמים ואף זכה במדליית זהב. ראייתו נמצאה תקינה גם בטורניר האלה בגרמניה ובטורניר בצ'כיה, שנערכו בחודש מרץ.

הישג השיא של עבדלגאני היה כאמור אשתקד במוסקבה, כשזכה במדליית הארד שהיתה הראשונה של ישראל בענף אחרי בצורת בת 12 שנה. כדי לעשות את ההכנה המקסימלית לאליפות הנוכחית, קיים עבדלגאני מחנה אימונים במשך חודשיים באוקראינה, אך כל זה נהרס היום.

מנכ"ל האיגוד: "המשחקים הפוליטיים הללו לא מתאימים"

מנכ"ל איגוד האגרוף וויליאם שחאדה , אמר ל-ynet: "המשחקים הפולטיים הללו לא מתאימים. האם מתקיימים פה משחקים מחוץ לזירה? פעם יש לחץ דם ופעם העיניים לא בסדר? הבחור הזה הוא התקווה האולימפית של האגרוף הישראלי - הוא נושם אגרוף, חי אגרוף וכל חייו וזמנו זה אגרוף. הוא נמצא כל הזמן בחו"ל במחנות אימונים".

"יוסף לא עונה והוא ממש בדיכאון מזה. למזלנו אליפות אירופה הזו לא משפיעה על ההשתתפות במשחקים האולימפיים בלונדון 2012, אלא רק תחרויות המבחן שיחלו בספטמבר. שלחנו מכתבים גם לוועד האולימפי כדי שיבדוק את המקרה, וביקשתי מהם לשלוח מכתב להתאחדות הבינלאומית והאירופית, כולל הוועד האולימפי הבינלאומי, אבל לעכשיו זה כבר לא יעזור".